Gioconda Rizzo

Gioconda Rizzo (São Paulo, 1897ko apirilaren 18a – ibidem, 2004ko martxoaren 22a) brasildar argazkilaria izan zen, Brasilen argazki estudio bat ireki zuen lehen emakumea.

 Bizitza 
Gioconda Rizzo 1897an jaio zen São Paulon, italiar jatorriko familia batean; bere aita, Michele Rizzo, argazkilaria zen eta Ateliê Rizzo izeneko estudio bat zuen Direita kalean. Gioconda hamalau urterekin hasi zen argazkiak egiten, aitaren jakinaren gabe. Michelek, hasieran atsekabetuta, handik gutxira utzi zion estudioan lan egiten, emakumeen eta haurren argazkiak bakarrik ateraz.

Argazkilaritzan berrikuntza bat egin zuen, gorputz osoa argazkietan hartu beharrean sorbaldak eta aurpegia bakarrik enkoadratuz. Bere erretratuak arrakastatsuak izan ziren São Pauloko goi mailako gizarteko emakumeen artean. Magnesiozko flasha erabili zuen eta emakumeen argazkiak beloekin eta lore-apaingarriekin egin zituen, sorbaldak agerian utzita. 1914an bere estudioa ireki zuen, Photo Femina izenekoa, aitaren estudioaren ondoan, eta bertan emakumezkoen erretratuetan espezializatu zen. Estudioa 1916an itxi zen, garai hartako gizarte kontserbadorearen presiopean, Giocondaren neba Vicentek bere bezero batzuk frantziar eta poloniar kortesanak zirela jakin zuenean.

Gioconda Rizzo aitaren estudioan lanera itzuli zen, oliozko erretratuak eginez. 1925ean, argazkiak esmaltean eta portzelanan aplikatzeko teknikan espezializatu zen, bitxietan, plateretan eta hilobietan erabiltzeko. Erretratatu zituen pertsonaien artean, lehenengo Miss Brasil, Zezé Leone (1922), eta Miss Unibertso, Yolanda Pereira (1931) zeuden. Círculo do Livroren Anarquistas, Graças a Deus obraren 1979ko edizioa ilustratzen duen Zélia Gattai idazlearen familiaren argazkia atera zuen.

1926an Onofre Pasqualucci merkatariarekin ezkondu zen, eta harekin alaba bat izan zuen. Geroago, Gioconda Rizzo estudioa ireki zuen eta 1960ko hamarkadara arte lanean jarraitu zuen.

1982an Rizzoren obra «berraurkitu» zuten eta bere argazkiak São Pauloko Fotogaleria Fotótican erakutsi ziren.

2004an hil zen, 107 urte bete baino aste batzuk lehenago, eta Consolação hilerrian lurperatuta dago.

 Lanak 

 Erreferentziak 

 Kanpo estekak 

Kategoria:Sãopaulotarrak
Kategoria:Brasilgo argazkilariak
Kategoria:Emakume argazkilariak
Kategoria:XX. mendeko argazkilariak
Kategoria:Argazkilaritzaren aitzindariak
Kategoria:Brasilgo ehun urtedunak
Kategoria:São Paulon hildakoak